SKRIFTLIG FORESPØRGSEL E-2905/00

af Chris Davies (ELDR) til Kommissionen

(14. september 2000)

Om: Tiltrædelsesforhandlingerne med Cypern

Cypriotiske miljøgrupper hævder, at regeringen hverken træffer foranstaltninger for at beskytte det følsomme miljø på Akamas-halvøen eller håndhæver domme eller eksisterende lovgivning for at beskytte området mod bebyggelse.

Hvilken plads indtager bekymringerne vedrørende Akamas-halvøen i særdeleshed og miljøbeskyttelsesaspekter og håndhævelse af miljølovgivningen i almindelighed i tiltrædelsesforhandlingerne om miljøkapitlet?

Har regeringen givet noget tilsagn om, at Akamas-halvøen vil blive erklæret særligt beskyttelsesområde under Natura 2000-programmet, og hvor stor en del af halvøen vil det i så fald dreje sig om?

Vil EU-forhandlerne forlange, at der træffes foranstaltninger til beskyttelse af Akamas-halvøen, før forhandlingerne om miljøkapitlet er afsluttet?

Svar afgivet på Kommissionens vegne af Günter Verheugen

(6. november 2000)

Kommissionen er klar over, at miljøbeskyttelse af Akamas-halvøen er genstand for heftig debat, både på og uden for Cypern. Som allerede nævnt i svaret på skriftlig forespørgsel E-1781/00 af Monica Frassoni(1) følger Kommissionen nøje dette emne med de midler, der står til dens rådighed, herunder især tiltrædelsesforhandlingernes afsnit om miljøet, den løbende kontakt med de cypriotiske myndigheder om tekniske spørgsmål på miljøområdet samt forskellige førtiltrædelsesinstrumenter, såsom de periodiske rapporter om udviklingen henimod tiltrædelsen. I tiltrædelsesforhandlingerne på miljøområdet tages der, ligesom på andre områder, ikke alene hensyn til gennemførelsen i national lovgivning, men også den praktiske gennemførelse af den relevante fællesskabslovgivning. Der holdes skarpt øje med de forpligtelser, ansøgerlandene indgår under forhandlingerne.

Endvidere er ansøgerlandene blevet mindet om Rådets konklusioner af 24. september 1998 om tiltrædelsesstrategier på miljøområdet, hvori det står, at fællesskabslovgivningen på miljøområdet skal overholdes i forbindelse med alle nyinvesteringer.

Hvad angår habitatdirektivet (Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2)) vil Cypern som et led i tiltrædelsesforberedelserne på miljøområdet fremlægge en liste med lokaliteter, der foreslås udpeget som særlige, beskyttede områder i forbindelse med Natura 2000-nettet. Forslaget vil præcist fastlægge grænserne for de pågældende områder. I et projekt under LIFE-programmet, som bistår de cypriotiske myndigheder med denne opgave, er Akamas-området medtaget på en vejledende liste over, hvilke områder der kan komme i betragtning.

De cypriotiske myndigheder har meddelt Kommissionen, at der i marts 2000 blev truffet foreløbige beslutninger om at sørge for bæredygtig forvaltning af Akamas-halvøen. Disse beslutninger indebærer, at dialogen med alle parter fortsættes med henblik på om muligt at nå frem til en konsensusbeslutning, og at der tages en række konkrete skridt til at rydde op i området og forbedre dets tilstand. Dialogen med de involverede parter skal tage sigte på særlige mål som f.eks. erhvervelse af privat ejendom, der ligger omsluttet af statsskov, forhindring af turistudvikling i Lara Toxeftra-området (et vigtigt habitatområde for havskilpadder), men tilladelse til moderat og fornuftig udvikling uden for statsskov under hensyn til miljøet. Efter denne dialog vil de cypriotiske myndigheder træffe de endelige beslutninger under hensyntagen til den relevante fællesskabslovgivning og internationale og nationale forpligtelser.

(1) EFT C 89 E af 20.3.2001, s. 85.

(2) EFT L 206 af 22.7.1992.